Heilbrigðisráðherra segir framkvæmd hraðprófa til að unnt sé að leyfa fimm hundruð manna samkomur frá miðri næstu viku gríðarstórt verkefni sem enn sé óljóst hvað muni kosta ríkið. Kapp sé lagt á að koma hraðprófunum í framkvæmd.
Heilbrigðisráðherra segir undirbúning fyrir hraðpróf á fleygiferð. Óvíst sé enn hver kostnaður ríkisins verður en honum verði haldið í lágmarki. Veruleg breyting verður þriðja september á fjöldatakmörkunum á viðburði ef hraðprófum er framvísað. Fimm hundruð manns geta þá komið saman í rými.
Nýjar reglur um samkomutakmarkanir tóku gildi á miðnætti. Tvö hundruð manns í sama rými er hámarkið fram til sautjánda september. Eins metra nálægðarmörk verða á vinnustöðum og víðar.Leyfilegt er að falla frá nálægðarmörkum þar sem gestir sitja en þá er grímuskylda. Þó verður sú breyting einnig á um miðja næstu viku að fimm hundruð manns geta verið í sama rými ef gestir framvísa neikvæðir niðurstöðu úr antigen hraðprófi. Ekki mega vera meira en tveir sólarhringar frá prófinu og sjálfspróf eru ekki tekin gildl.
Svandís Svavarsdóttir heilbrigðisráðherra segir hafa verið fundað bæði með fulltrúum sviðslista, menningarinnar og íþrótta um útfærsluna.
Þetta er auðvitað risastór framkvæmd af því að það þurfa að vera til nógu og mörg hraðpróf. Það þarf að tryggja framkvæmdina sem slíka. Að þau séu aðgengileg af því að það má ekki vera þannig að þau séu ekki aðgengileg öllum. Svo þurfum við að fara yfir kostnaðinn og höfum verið að fara yfir það undanfarna daga. Við vitum náttúrulega ekki núna á hvaða skala þetta verður. Við rennum svolítið blint í sjóinn en grundvallaratriðið er að auka aðgengi almennings að samfélaginu og opna það ennþá betur.
Heilbrigðisráðherra segir margar útfærslur til skoðunar í samráði við menningar og listageirann.
Þannig að þetta stendur bara allt saman yfir og við erum að hamast í þessu og þessir viðburðahaldarar eru lykilaðilar í því að þetta gangi sem allra best. Þannig að það er hugsanlegt að það verði hægt að kaupa þessi hraðpróf á staðnum til dæmis hér í Hörpu í leikhúsum eða í bíó það gæti verið niðurstaðan en prófin mega vera allt að 48 tíma gömul þannig að það þarf ekki nauðsynlega að taka þau þegar að maður er kominn á staðinn . Hægt er að taka það annars staðar og hafa neikvætt próf til að sýna við innganginn
Heilbrigðisráðherra segir að framkvæmd hraðprófa til að unnt sé að leyfa fimm hundruð manna samkomur frá miðri næstu viku sé gríðarstórt verkefni. Enn er óljóst hvað það mun kosta ríkið. Kapp sé lagt á að koma hraðprófunum í framkvæmd.